google/wiki40b huggingface dataset:
En eventyrbok-serien

En eventyrbok-serien (engelsk: A Puppet Storybook) er en populær eventyrbokserie for de yngste med kjente eventyrfortellinger som ble gitt ut fra slutten av 1960-tallet og frem til 1980-tallet.
Hver bok fortalte et kjent eventyr og hadde flotte fargebilder med ulike dukkefigurer på hver side med litt tekst til. Et 3-dimensjonalt bilde var klistret på forsiden og ved å bevege litt på boka kunne man se figurene på bildet bevege seg.
Bøkene ble utgitt av A/S Forlagshuset i Oslo og kommer opprinnelig fra Japan der bøkene ble gitt ut av Zokeisha Publications Ltd. Tadazu Izawa og Shigemi Hijikata har illustrert bøkene som er oversatt til mange ulike språk. På engelsk ble bøkene gitt ut av amerikanske Grosset & Dunlap, Inc.
Junior Eurovision Song Contest

Historie og format

DR begynte i 2000 med De unges Grand Prix. Det ble arrangert ytterligere en konkurranse året etter, før den ble utvidet til Skandinavia. I 2003 kjøpte EBU ideen. Etter en vellykket europeisk finale i 2003, støtte EBU på et arrangørproblem for Junior Eurovision Song Contest 2004. Den britiske kanalen ITV skulle arrangere konkurransen i Manchester, men avslo på grunn av kanalens økonomiske situasjon. EBU spurte deretter den kroatiske allmennkringkasteren HRT, men kanalen hadde «glemt» å bestille arenaen der de planla å arrangere konkurransen. Med fem måneder igjen til konkurransen, endte norske NRK opp med å arrangere den i Håkons Hall i Lillehammer. Etter denne hendelsen bestemte EBU at arrangementet heretter skulle tildeles etter budgivning.  
Vinneren av konkurransen blir avgjort med seernes SMS- og telefonstemmer samt juryer. Mellom 2003 og 2005 hadde seerne 10 minutter å stemme på etter at alle deltakerne har fremført bidragene sine. Siden 2006 er det lov å stemme underveis i showet, og i 2007 og 2008 ble pengene som ble tjent på SMS og telefon, gitt til UNICEF. I 2016 ble resultatet avgjort av to sett med juryer – ett sett voksenjury og ett sett barnejury.

Land

Aktive:  Albania,  Armenia,  Aserbajdsjan,  Australia,  Frankrike,  Georgia,  Hviterussland,  Irland,  Israel,  Italia,  Kasakhstan,  Malta,  Nederland,  Nord-Makedonia,  Polen,  Portugal,  Russland,  Serbia,  Ukraina,  Wales
Ikke aktive:  Belgia,  Bulgaria , Danmark,  Hellas,  Kroatia,  Kypros,  Latvia,  Litauen,  Moldova,  Montenegro,  Norge
  Romania,  San Marino,  Slovenia,  Spania,  Storbritannia,  Sveits,  Sverige
Tidligere:  Serbia og Montenegro
Rue de la Maison-Blanche

Rue de la Maison-Blanche er en gate i 13. arrondissement i Paris i quartier de la Maison-Blanche.
Den het tidligere rue Neuve og lå i kommunen Gentilly, i den halvparten av kommynen som ble inkorporert i Paris i 1863. Den fikk sitt nåværende navn i 1867, oppkalt etter et kjent herberge, Maison Blanche – det hvite hus.
Verres

Utseende

Middelsstore til nokså store, blanke, avlange passalider. Hodet er blankt, mye bredere enn langt, med et kort horn i pannen og kraftige kjever. Pronotum er bredere enn langt med en skarp midtfure. Dekkvingene har fine punktstriper, ofte ganske utydelige. Forleggene har små tenner langs det meste av yttersiden.

Levevis

Disse artene lever i tropisk skog, der de gnager i død ved.

Utbredelse

Slekten er utbredt i Sør- og Mellom-Amerika.
Wettergrens barnbokollon

Wettergrens barnbokollon er en svensk litteraturpris som deles ut årlig av Wettergrens bokhandel i Göteborg. Prisen ble innstiftet i 1986. Prisen består av en liten skulptur i sølv og 20 000 SEK.
Jacques-Henri Bernardin de Saint-Pierre

Liv og virke

I tolv års alder leste han Robinson Crusoe og ble med sin onkel, som var skipper, til De vestindiske øyer. Etter at han kom tilbake fra skipsreisen ble han utdannet til ingeniør ved École des Ponts et Chaussées i Paris. Så ble han med i den franske hær og var med på syvårskrigen mot Preussen og England. I 1768 dro han til Île de France og  studerte planter. I 1771 ble han kjent med og student under Jean-Jacques Rousseau. Sammen studerte de plantelivet i og rundt Paris.
I 1795 ble an innvalgt til Institut de France, i 1797 ble han direktør for den botaniske hage i Paris og i 1803 medlem av Académie française.
Saint-Pierre ivret intenst for vegetarianismen, og var sterkt influert av opplysningstidens store intellektuelle som Voltaire og Rousseau.
John Cody Risch

Bakgrunn

Risch drev tidligere med terrengløp, og vant flere delstatsmesterskap på high school-nivå, både i terrengløp og friidrett. Under sitt andre år på high school ble han utfordret av sin trener til å prøve kappgang, og da han året etter fikk diagnosen osteoporose byttet han til kappgang permanent. I 2014 vant han kappgang under NAIA-mesterskapet innendørs (National Association of Intercollegiate Athletics).

2015

Risch deltok uttaket til Pan American Race Walking Cup, og kom på fjerdeplass i uttaket, og ble med det ikke tatt ut. Han vant USA-mesterskapet i 5 km kappgang 2015 i mai, og under USA-mesterskapet i friidrett 2015 kom han på fjerdeplass på 20 km kappgang. 
Han var rangert som nr 4 i USA på 20 km kappgang dette året, med tiden sin fra uttaket til Pan Am Cup.

2016

I februar kom Risch på andreplass på 1 mile kappgang under innendørsstevnet Millrose Games i New York.
Han deltok i Lag-VM i kappgang 2016 (2016 IAAF World Race Walking Team Championships) i Roma, men fullførte ikke. Under USA-mesterskapet i friidrett 2016 deltok han på 20 km kappgang, og kom på femteplass. Dette mesterskapet var også uttak til OL, men han ble ikke tatt ut.

2017

Under uttaket til Pan American Race Walking Cup 2017 kom han på sjetteplass. Han vant USA-mesterskapet i 5 kilometer kappgang 2017 i juni, dette var andre gang han vant denne øvelsen.
NO30

NO30 er Bibelselskapets bibeloversettelse til bokmål fra 1930. Oversettelsen er en revidert oversettelse av Det nye testamentet slik det forelå i en oversettelse fra 1904 og Det gamle testamentet i en oversettelse fra 1891. Det var store rettskrivingsreformer på begynnelsen av 1900-tallet, og disse ble innarbeidet i oversettelsen. Oversettelsen er en såkalt konkordant oversettelse, det vil si at den ligger tett opp til ordenes opprinnelige betydning på grunnspråkene. Utgaven ble «folkebibelen» i Norge i over førti år, og er fremdeles i salg.
Mecynome

Utseende

Små til middelsstore, brunlige trebukker. Antennene er vanligvis omtrent så lange som kroppen.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Mellom-Amerika.
Motorola 68881

Motorola 68881 og Motorola 68882 er tidligere koprosessorer for flyttall som ble lansert av Motorola til bruk for 32-biter CISC mikroprosessoren Motorola 68020 og Motorola 68030. I Motorola 68040 ble flyttalenheten integrert i selve mikroprosessoren.
Sandis Ozoliņš

Politisk karriere

Etter at Ozoliņš la opp som spiller, har han tatt sikte på et kandidatur for å bli en representant for det pro-europeiske liberalistiske partiet Latvias Utvikling (Latvijas Attistibai) i Saeima (det latviske parlamentet) ved det kommende parlamentsvalget i oktober.
Adriaen van der Werff

Bakgrunn

Adriaen van der Werff ble født et sted som på slutten av 1800-tallet ble en bydel i Rotterdam. Familien var av den protestantiske trosretning som var kjent som remonstranter; faren var av yrke møller. Adriaen gikk i lære hos Eglon Hendrick van der Neer og hos Cornelis Picolet.

Maler

Av ham lærte han nøyaktigheten som kjennetegnet den leidse måten å male på. Denne kombinerte van der Werff med de klassiske standardene, slik som de ble brukt av det franske akademiet. Etter at han var ferdig med læretiden, slo han seg ned i Rotterdam, men senere kom han til å veksle mellom å bo der og i Düsseldorf. 
I 1696 besøkte kurfyrst Johann Wilhelm Pfalz ham og bestilte samtidig et portrett og maleriet Salomonsdommen. Etter at van der Werff leverte disse maleriene ble han utnevnt til kurfyrstens hoffmaler, og i 1703 slått til ridder. 
Mange av Van der Werffs malerier har religiøse og mytologiske motiver. I tillegg malte han sjangermalerier og portretter. Typisk for mange av disse maleriene er en elegant utførelse, at huden har en elfenbens- eller porselensaktig glans, og at ansiktene er uttrykksløse. På denne måten speiler hans kunst tiden han levde i, og den ble satt stor pris på av hans samtidige. 
Pieter van der Werff, Adriaens bror, var en av hans lærlinger. Han malte i samme stil som Adriaen van der Werff.
I tillegg til å være maler var han arkitekt og utformet flere hus i Rotterdam, deriblant kjøpmannsbørsen som stod ved Blaak i Rotterdam frem til mai 1940, da den ble lagt i ruiner under den tyske bombingen av byen.

Museer

Den største samlingen av hans malerier finnes i Alte Pinakothek i München. Av de tredve som er i dets eie, er seksten bilder fra Kristi liv og et av Diana som oppdager Kallistos feilgrep. I Dresdener Galerie finnes tolv malerier, blant annet «Lot og hans døtre». Videre finnes også enkelte malerier i Rijksmuseum i Amsterdam.
Samtse

Samtse (eller Samchi) er et av de 20 dzongkhag (fylkene) i Bhutan. Fylket ligger i sørvest, grensende til deindiske delstatene Sikkim og West Bengal. Nabofylkene i Bhutan er Haa i nord og Chukha i øst. Fylket har en overvekt av nepalitalende. 
Fylket hadde tidligere få innbyggere, ettersom etniske bhutanere tenderer til å mene at de lavereliggende distriktene har høy risiko for tropesykdommer. I løpet av 1900-tallet har mange nepalere flyttet til fylket for å arbeide i skog- og landbruk, og avisen Kuensel melder om boligmangel. 
De mest folkerike og utviklede områdene er syd i fylket, mens de nordlige delene er mindre utviklet. I Samtse bor Lhopu, en liten urbefolkningsgruppe med om lag 1000 medlemmer.  
De fruktbare åssidene, og nærheten til markedene i India, gjør at landbruket i fylket har gode vilkår. Vanlige produkter er kardemomme, appelsiner, ingefær og betel. Samtse har også gode mineralforekomster av talk og dolomitt. 
Fylkeshovedstaden Samtse er en av landets to studiesteder for National Institute of Education, en lærerhøgskole som er en del av Bhutans universitetssystem. 
Da Bhutans nye grunnlov ble diskutert på en åpent høring i fylket 1. april 2006, ble det fra innbyggernes side særlig lagt vekt spørsmål om nasjonalitetslovgivningen og forholdet mellom religion og stat, spørsmål som begge er følsomme i et fylke med en stor andel nepalskættede hinduer.
Knut Gribbs filmografi

Knut Gribbs filmografi. Knut Georg Gribb er en fiktiv detektiv fra Oslo, først beskrevet av forfatteren Sven Elvestad under pseudonymet Kristian F. Biller i 1908. Over hundre år senere er politifullmektig Knut Gribb fremdeles i tjeneste. Hans mange saker er dokumentert først og fremst i magasinet Lys og Skygge (1908–10), Detektiv-Magasinet (1928–66), Bladkompaniets romanserie Knut Gribb (1971–2004) og NRK Radioteaterets hørespillserie Knut Gribbs bedrifter (1998–2010). Episoder fra hans liv er imidlertid også nedtegnet i et stort antall andre norske og svenske magasiner, ukeblader og bøker.
Sturmey-Archer

Historikk

Tidlig på 1900-tallet utviklet og patentbeskyttet ingeniøren William Reilly og journalisten Henry Sturmey hvert sitt tretrinns navgirsystem. Løsningene hadde tilsvarende indre struktur, med en enkelt planetserie som ga tre utvekslinger, et reduksjonsgir, direkte-overføring, og et overdrive.
Sturmey og Reilly ble introdusert til hverandre av den kjente sykkeljournalisten F.T. Bidlake. Alfred Pellant hadde i et brev til Bidlake fortalt at han arbeidet med Reilly på et tretrinns navgir. En stund etter fortalte også Sturmey om sitt arbeid med en ny løsning. Bidlake fortalte dette til Frank Bowden, administrerende direktør av sykkelprodusenten Raleigh.
Reilly presenterte løsningen for Bowden omtrent samtidig med at Sturmey patentbeskyttet sin løsning. Kort etter ble et fellesmøte avholdt, der det ble kommet til enighet at Bowden skulle få bygget Reillys nav med navnet Sturmey-Archer.
Selskapet ble stiftet som syndikatet the Three-Speed Gear Syndicate den 28. januar 1903.
Himal

Himal er en fellesbetegnelse for befolkningen som bor i Himalaya i Nepal.
Andre, tilsvarende fellesbetegnelser er pahade (for folk som bor i ås-distriktene lavere ned) og madhesi (for innbyggere i lavlandsdistriket Tarai).
Himalaya er en stor del Nepals territorium, høyt anslått 35%. Men fjellene er tynt befolket, og har anslagsvis 7% av Nepals befolkning – i underkant av 2 millioner mennesker.
Språklig, kulturelt og religiøst er himal-befolkningen en del av kulturfellesskapet i Tibet. De snakker sinotibetanske språk som er varianter av tibetansk, og den dominerende religionen deres er tibetansk buddhisme. Dette inkluderer også en gruppe på om lag 20–000 – bhutia eller bhothe – som er etniske tibetanere. Alle disse etniske gruppene regnes til den nepalske minoritetsbefolkningen, janjati.
Den mest internasjonalt kjente gruppa innenfor himal-befolkninga er sherpafolket.
Stor gaffelgjelledøgnflue

Voksne (imago)

Kroppen er 8-11 millimeter lang og brunlig på farge. Framvingene er trekantet, ganske lange. Bakvingene er mye mindre, omtrent en tredjedel av framvingene, de er ganske runde i formen. Vingene holdes rett opp og ut fra kroppen i hvile. Lengst bak på bakkroppen er det tre lange haletråder (cerci).

Nymfer/larver

Nymfene er mellom 8-11 millimeter lange og har en langstrakt og rund kroppsform. De har tre haletråder som er omtrent like lang som kroppen, haletrådene har korte hår både på ut- og innsiden. De har utvendige trakégjeller på bakkroppen som er trådformet, uten en bladform, nær kroppen. Unge stadier kan forveksles med av unge stadier fra slekten Leptophlebia som også har slike trekégjeller.
Den er svært lik østlig gaffelgjelledøgnflue, men kan skilles fra denne på størrelsen og at det første gjelleparet er en halv gang så stort som de øvrige. Maxillarpalpens (de lengste og øverste «munnføttene») siste (tredje) ledd har mange, lange og fine hår, samtidig som det er lengre enn det andre (midterste).

Levevis

Stor spissgjelledøgnflue lever mesteparten av sitt liv som larver eller nymfer.  De spiser små partikler av organisk materiale, som alger, planterester eller råtnende planter. De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn. Eggene slippes av hunnen ned på vann overflaten. De synker straks til bunnen. 
Stor gaffelgjelledøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
Forelsket i København

Handling

Jan (Henning Moritzen), kapellmester i Jan Scharfs band, gir seg overfor det unge sangtalentet Maj Lindquist (Siw Malmkvist) fra Landskrona, ut for å være sin onkel musikkprofessoren, mens denne er på reise i Japan. Av tvingende økonomiske grunner, gir han leksjoner til den håpefulle sangelev, men gir snart avkall på pengene.  De to blir forelsket i hverandre, hvilket resulterer i en vokal tilvekst til Jans orkester og etterfølgende stort engasjement hos en nattklubbeier.
Chert

Cherts (også kiselskifer) er en gruppe finkornede kiselbergarter (silisium-bergart) oppstått gjennom sedimentære og diagenetiske prosesser.
Chert finnes i flere varianter; flint er en av disse. Chertene har lignende egenskaper som flint og var  i steinalderen råstoff for produksjon av steinverktøy. I Norge finnes blant annet et stort chertbrudd ved Alta datert til 6000 – 8000 f.kr, men det er også forekomster av chert i ytre Rogaland, i Sunnhordland, på Frøya og flere steder i Finnmark.
NM i hopp uten tilløp 1985

NM i hopp uten tilløp 1985 var en del av NM i friidrett 1985.
Mesterskapet ble arrangert i Verdal 10. mars.
Night Visit

Night Visit er et musikkalbum utgitt av Ancient den 1. juni 2004.
Våganes Fotballklubb

Våganes Fotballklubb (stiftet 29. september 1980) er en fotballklubb i Sola kommune. Våganes holder til på Røyneberg ved Grannesvågen, og er et idrettslag som er drevet med hovedvekt på breddefotball.
Klubben er tilsluttet Norges Fotballforbund gjennom Rogaland Fotballkrets, og hadde i 2004 over 200 medlemmer fordelt på lag fra 6 år opp til A-laget. Klubben disponerer et klubbhus, én grusbane, én gressbane, to fotballbinger og en liten gressbane. I utgangspunktet benytter A-laget gressbanen til trening og kamper i sesongen.
Høsten 2011 åpnet klubben sin nye kunstgressbane. A-laget til Våganes Fotballklubb rykket ned til 7. divisjon samme høst, men fikk anledning til å spille i 6. divisjon da et av lagene der trakk seg. Spillende trener er Cato Lie.
Instituttet for sammenlignende kulturforskning

Instituttet for sammenlignende kulturforskning (engelsk: The Institute for Comparative Research in Human Culture, Oslo) er en frittstående norsk forskningsinstitusjon. Dets styre blir utsett dels av Det norske Videnskaps-Akademi og dels av de fire universitetene i Norge. I dag finansierer det i hovedsak sin virksomhet ved sitt eget fond, men har også noen tilskudd fra Nansenfondet og den norske staten.

Historie

Instituttet ble dannet i 1922 og har som oppgave å støtte forskning i etnologi og sammenlignende forskning innen fagfeltene språkforskning, folkeminneforskning, religionsforskning, arkeologi og (etnografisk) samfunnsforskning. ifølge instituttets egen historiebeskrivelse «bekostet [instituttet i mellomkrigstiden] omfattende forskningsprosjekter, arrangerte en rekke internasjonale symposier og utga årlig flere sentrale vitenskapelige verk». Siden krigen mangler man midler for en så omfattende virksomhet, «på grunn av inflasjonen og mindre offentlige bevilgninger».

Dagens aktivitet

I dag konsentrerer det virksomheten til litteraturutgivelse, og til støtte av forskning på prioriterte forskningsområder.
De siste årene har instituttet gitt ut publikasjoner innenfor prioriterte områder. Noen av disse er prioriterte forskningsområder. I tillegg har man blant annet støttet forskning om Kamerun og om Oseania – til dels i samarbeid med Norges forskningsråd. Instituttet deler også ut noen stipendier.
Neck and Neck

Neck and Neck er et samarbeidsalbum mellom Chet Atkins og Mark Knopfler. Det kom ut på Columbia Records 24. september i 1990, og inneholder ti låter preget av countrymusikk. Låten «Poor Boy Blues» ble også utgitt som singel.
Aksel Bjerke

Kommunestyret under okkupasjonen

Aksel Bjerke var medlem av Nasjonal Samling og da rikskommissær Terboven oppløste alle politiske parti bortsett fra NS, ble den valgte ordføreren i Sør-Fron, Egil Hernæs arrestert og Bjerke ble utnevnt til ordfører. Kommunestyret skiftet navn til ”Heradsting”. Førerprinsippet ble innført, ordføreren skulle ta alle avgjørelser selv, men etter råd fra tingsmedlemmene. Bjerke fikk problemer med å få oppnevnt heradsting, han foreslo to kvinner, for første gang i Sør-Frons kommunalhistorie, men de betakket seg. Tinget ble så sammensatt av NS-medlemmer og sympatisører.
Høsten 1944 ba Bjerke om å få slippe ordførervervet, men han ble sittende til krigens slutt. Han ble da straks arrestert og internert i Folkets hus på Harpefoss. I februar 1948 ble Bjerke dømt til bot, soning, tap av statsborgerlige rettigheter (stemmerett og rett til å ha offentlige stillinger), og dessuten ble han som andre NS-bønder unntatt fra tilskuddsordninger.

Rehabilitering

I Sør-Fron gikk rehabiliteringen relativt raskt for seg. Han hadde blitt fradømt sin stilling som lærer for all tid, men i 1953 var han tilbake i skolestua. Det var heller ikke lenge før han var tilbake i kommunalpolitikken. Han ble valgt inn i herredsstyret for Bondepartiet i 1951, var med i byggekomiteen for framhaldsskolen i 1952, nemnda for restaurering av kirken i 1953. Fra 1955 satt han igjen i formannskapet og fikk fire stemmer som ordførerkandidat.
Hallvard Trætteberg

Bakgrunn og arbeid

Trætteberg hadde universitetsstudier, men ikke avsluttende universitetseksamen. Han gikk på Statens håndverks- og kunstindustriskole, deltok på Statens høstutstilling 1934 og 1945-48, samt har etterlatt seg mange naturalistiske malerier. Han ble 1924 ansatt i Riksarkivet der han i 1940 ble førstearkivar og fungerte som sakkyndig i heraldikk for konge, regjering, departementer, kirken, Den Kongelige Mynt, forsvaret, fylkeskommuner og kommuner. 
Trætteberg var den sentrale person i norsk heraldikk, både som fagmann i Riksarkivet og som kunstner. Han var sentral ved fastsettingen av riksvåpenet i kongelig resolusjon 19. mars 1937, og utformet normaliserte utgaver av riksvåpenet i flatestil til bruk på trykksaker og i andre gjengivelser av riksvåpenet. Fra ca. 1930 gjennomførte han en fornyelse av offentlige våpen med en avgjørende vekt på bruk av flater og figurer i silhuett eller omriss, samtidig med en sterk forenkling av våpenfigurene og god utfylling av skjoldflaten. 
Trætteberg er opphavsmann til nesten 50 våpen for norske fylkeskommuner og kommuner, en del militære faner, kroner og monogrammer, samt segl blant annet for biskoper. Han skrev en rekke redegjøringer, avhandlinger og bøker om heraldikk. Han skrev også norske avsnitt om mange heraldiske emner i Kulturhistorisk leksikon for nordisk middelalder, samt artikler i andre leksika. Hans heraldiske kunst ble i 1975 presentert på en stor utstilling i Kunstnernes Hus, Oslo, som det finnes en detaljert katalog fra («Hallvard Trætteberg – Offentlig heraldikk i Norge 1921-1975 – Våpen flagg segl symboler»). Han var også medlem av pregutvalg for Norges Banks mynter.
«Med sin videnskapelige legning forenet med kunstnerisk begavelse og sterk formsans hadde Trætteberg de beste forutsetninger for med tiden å skape moderne norsk heraldikk av en slik kvalitet at han ble en institusjon i seg selv på området», skrev Thorsten Eken.
Trætteberg søkte avskjed fra sitt embede som førstearkivar i 1966. Han var ridder 1. klasse av St. Olavs Orden for fortjeneste av norsk heraldikk (1966), æresmedlem av Norsk Heraldisk Forening og medlem av L'Académie Internationale d'Héraldique.
Hallvard Trætteberg var gift med drakthistorikeren Gunvor Ingstad Trætteberg (1897–1975), en søster av Helge Ingstad.

Våpenskjold (utvalg)

Galleriet viser eksempler på norske våpenskjold utformet av Harald Trætteberg. Årstallene viser når våpnene ble godkjent.
Wade Robson

Barndom

Robson ble født 17. september 1982 i Brisbane, Australia. Han har en eldre bror, Shane, og en eldre søster, Chantal. Ifølge moren spilte hun Michael Jacksons «Thriller» om og om igjen når hun var gravid med ham, selv om albumet kom ut over 2 måneder etter at han var født. Robson begynte å danse i 2-årsalderen, når han så den ekstremt populære musikkvideoen «Thriller». Han var med på det Australske Tv-talentshowet «New Faces4» i 1986. Der fremførte han en dans til Jackson-hit'en «Smooth Criminal», hvor han hadde på seg en miniatyrversjon av kostymene som ble brukt i musikkvideoen. Han vant konkurransen, og premien var å få en sjanse til å møte Michael Jackson. Det endte opp med at Robson fikk danse på en Brisbane-konsert med Jackson.

The Wade Robson Project

I 2002 skapte Robson MTV-showet The Wade Robson Project. Programmet gikk på MTV i 2003.
Vendetta Forlag

Vendetta Forlag ble startet høsten 2009 av Thomas Ingebrigtsen Lem og Pål Stokka.
Vendetta ble etablert som et nisjeforlag og tar sikte på å gi ut bøker innenfor sjangrene krim- og spenning. Forlagets første utgivelse var av forfatteren [Paul Charles], og hans bøker om kriminalinspektør Christy Kennedy (2010). Andre forfattere Vendetta gir ut i 2010 er John Connolly, Heather Gudenkauf, Helen Grant og S.M. Weiergang.
I 2011 ga Vendetta ut den første norske oversettelsen av George R.R. Martins fantasyserie A Song of Ice and Fire. Første bok i serien En sang om is og ild, på engelsk A Game of Thrones, blir gitt ut i to deler: «I vargens tid» og «Kampen om jerntronen».